Diari Oficial de la Generalitat Valenciana


Sumari del DOGV 2885, del 09-12-1996 (1996/840266)

ORDRE de 22 de novembre de 1996, de la Conselleria d'Agricultura i Medi Ambient, per la qual s'estableix un règim de subvencions destinades al foment i la potenciació de diferents aprofitaments agroforestals: cultiu de plantes aromàtiques, medicinals i condimentàries; tofoners; apícoles, i execució de projectes d'aprofitament energètic de biomassa en l'àmbit forestal i es convoca la concessió de les ajudes per a l'exercici de 1997.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2885

Data del DOGV
:   09-12-1996

Secció del DOGV
:   ALTRES DISPOSICIONS

Número del document
:   1996/840266


Data del document
:   22-11-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 22 de novembre de 1996, de la Conselleria d'Agricultura i Medi Ambient, per la qual s'estableix un règim de subvencions destinades al foment i la potenciació de diferents aprofitaments agroforestals: cultiu de plantes aromàtiques, medicinals i condimentàries; tofoners; apícoles, i execució de projectes d'aprofitament energètic de biomassa en l'àmbit forestal i es convoca la concessió de les ajudes per a l'exercici de 1997.  
La Llei 3/1993, de 9 de desembre, de la Generalitat Valenciana, Forestal de la Comunitat Valenciana, en l'article 30.1 diu que la Conselleria de Medi Ambient fomentarà i desenvoluparà l'aprofitament dels terrenys forestals i els ordenarà com a recursos naturals renovables, depenent de la capacitat de càrrega dels ecosistemes i amb unes condicions d'explotació que eviten danys, tant a la vegetació com al sòl.  
Alhora, l'article 64.1, diu que la Generalitat Valenciana, per al compliment de les obligacions i la consecució dels objectius prevists en la mateixa llei, podrà prestar ajuda econòmica i tècnica als propietaris públics i privats de terrenys forestals, o a les persones naturals o jurídiques a qui aquests hagueren cedit l'ús o el gaudi dels seus terrenys, o amb qui hagueren establert acords, que impliquen la millora de la conservació i de la producció mitjançant treballs forestals.  
Com a aplicació dels articles citats, la Conselleria d'Agricultura i Medi Ambient té la intenció de fomentar i potenciar diferents aprofitaments agroforestals: cultiu de plantes aromàtiques, medicinals i condimentàries; tofoners, apícoles i execució de projectes d'aprofitament energètic de biomassa en l'àmbit forestal.   
Per això, i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del text refós de la Llei d'Hisenda Pública de la Generalitat Valenciana, aprovada per mitjà del Decret Legislatiu de 26 de juny de 1991, del Consell de la Generalitat Valenciana.  
Ordene  
Primer  
Establir un règim de subvencions amb càrrec al capítol VII de la secció 12, Conselleria d'Agricultura i Medi Ambient; servei 08, Direcció General de Desenvolupament Forestal; programa 442.40, Restauració i Protecció dels Recursos Forestals; línia 1808, per al foment i la potenciació de diversos aprofitaments agroforestals: cultiu de plantes aromàtiques, medicinals i condimentàries; tofoners, apícoles , i execució de projectes d'aprofitament energètic de biomassa en l'àmbit forestal.   
La dotació anual de la línia serà la que figure en la corresponent llei de pressupostos.  
Segon  
Aprovar les bases per les quals es regirà aquesta convocatòria i que figuren com a annexos a aquesta ordre.  
Tercer  
La convocatòria de les ajudes, establerta en aquesta Ordre amb caràcter general, es tramitarà de manera anticipada, d'acord amb l'ordre del 26 de setembre de 1994 de la conselleria d'Economia i Hisenda; per la qual cosa la concessió estarà condicionada a l'existència, en el pressupost de l'exercici següent, de crèdit prou i adient.  
Quart  
En tot allò que no estiga regulat en aquesta ordre, caldrà atenir-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i en la Llei 3/1993, de 9 de desembre, Forestal de la Comunitat Valenciana.  
Disposició transitòria per a 1997  
El termini per a presentar les sol·licituds per a 1997 serà d'un mes, comptador des de l'endemà de la publicació d'aquesta ordre.  
Disposicions finals  
Primera  
Per al desplegament i l'execució del que es disposa en aquesta ordre, es faculta el director general de Desenvolupament Forestal perquè dicte les resolucions necessàries.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició d'aquest recurs requerirà la comunicació prèvia a la conselleria d'Agricultura i Medi Ambient.  
Tot això d'acord amb els articles 57 i 58 de la Llei reguladora de la jurisdicció contenciosa administrativa i de l'article 110.3 de la Llei 30/92 del Règim Jurídic de les Administracions Públiques i del Procediment Administratiu Comú.  
València, 22 de novembre de 1996  
La consellera d'Agricultura i Medi Ambient  
MARIA ÀNGELS RAMÓN-LLÍN I MARTÍNEZ  
Annex I  
Bases comunes per les quals es regula la convocatòria de subvencions destinades al foment i la potenciació de diferents aprofitaments forestals: cultius de plantes aromàtiques, medicinals i condimentàries; tofoners, apícoles, i execució de projectes d'aprofitament energètic de biomassa en l'àmbit forestal.   
Primera. Àmbit d'aplicació  
El règim d'ajudes destinat al foment i la potenciació de diferents aprofitaments agroforestals: cultiu de plantes aromàtiques, medicinals i condimentàries; tofoners, apícoles, i execució de projectes d'aprofitament energètic de biomassa en l'àmbit forestal, serà d'aplicació en l'àmbit territorial de la Comunitat Valenciana d'acord amb les determinacions contingudes en aquesta ordre.  
Segona. Sol·licituds i documentació  
1. Les sol·licituds es formalitzaran en instàncies degudament complimentades d'acord amb el model previst a l'annex VI.  
2. Els interessats presentaran les sol·licituds en els registres generals dels serveis territorials de la Conselleria d'Agricultura i Medi Ambient, situats a:  
- Alacant, carrer de Churruca, 29. Tel.: (96) 590 09 50  
- Castelló, carrer d'Herrero, 23. Tel.: (964) 20 42 11   
- València, carrer de Gregori Gea, 27. Tel.: (96) 386 60 00  
o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. El termini de presentació d'instàncies serà entre l'1 i el 30 de novembre, tots dos inclosos, de l'any anterior per al que es sol·licite l'ajuda. Per a l'exercici de 1997 el termini serà l'expressat en la disposició transitòria per a 1997.  
4. L'admissió a tràmit d'una sol·licitud de subvenció no generarà cap compromís de concessió d'aquesta.  
5. Per a cada tipus de subvenció, no s'admetrà més d'una sol·licitud a l'any per finca.  
6. La documentació que han de presentar els interessats, juntament amb les instàncies, per a sol·licitar les ajudes serà la següent:  
a) Documentació acreditativa de la identificació del sol·licitant:  
- Persones físiques: Fotocòpia compulsada del NIF i DNI (o únicament DNI amb lletra de control) per als ciutadans espanyols i targeta de resident per als de la resta de països.  
- Persones jurídiques o agrupació de persones físiques:   
- Còpia compulsada de la targeta del CIF.   
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite.  
- Certificació de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió.  
- Corporacions locals i altres entitats públiques: acord pres per l'òrgan competent pel qual s'aprova la sol·licitud de subvenció.  
- Posat cas d'agrupació, a més de presentar per cada un dels socis els documents requerits per a les persones físiques, hauran d'aportar l'acta de constitució de l'agrupació en què es facen constar les seues activitats, el reglament de funcionament, l'acord de sol·licitar les ajudes i el nomenament de representant, tot això subscrit per tots els membres que la constituesquen.  
b) Acreditació de la titularitat  
- Documentació acreditativa de la propietat (escriptures, registres de la propietat,...)  
- Posat cas de no titularitat, caldrà presentar les autoritzacions i els acords presos entre les parts, en els quals, de manera explícita, es reconeguen els drets i les obligacions d'ambdues, com també de la propietat de les terres. A més, es presentarà un document acreditatiu o una declaració jurada del titular de l'explotació de no haver sol·licitat la mateixa ajuda.  
c) Imprès d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent.  
d) Si s'escau, certificació acreditativa d'estar al corrent de les obligacions tributàries i davant de la seguretat social en el moment de finalitzar el termini de presentació de les sol·licituds, d'acord amb l'ordre de 30 de maig de 1996 de la conselleria d'Economia i Hisenda (DOGV núm. 2.775 de 21.06.96), tret de les excepcions previstes al seu article 3r.  
Tercera. Valoració i tràmit  
1. Les memòries i els projectes se sotmetran a l'informe de tècnics designats pel director dels serveis territorials de la Conselleria d'Agricultura i Medi Ambient, d'acord amb el que es preveu en l'article 46.3 del text refós de la Llei d'Hisenda Pública de la Generalitat Valenciana.  
2. La valoració dels expedients. la farà una comissió provincial avaluadora, composta pel director dels serveis territorials de la Conselleria d'Agricultura i Medi Ambient, el cap de la secció forestal corresponent, o persones que els representen, un tècnic forestal d'aquesta i un funcionari de l'administració general, que farà de secretari, designats pel director territorial que pertoque. La selecció dels expedients ressenyarà l'objecte de la subvenció, la inversió màxima aprovada, el percentatge subvencionat i l'import de l'ajuda.  
3. Una vegada formalitzats els actes d'instrucció corresponents, el director general de Desenvolupament Forestal elevarà la proposta, que contindrà les sol·licituds elegides i l'import de les ajudes, els criteris aplicats i les sol·licituds desestimades, a la consellera d'Agricultura i Medi Ambient.  
4. La resolució definitiva dictada per la consellera serà publicada en el Diari Oficial de la Generalitat Valenciana.  
5. La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.  
6. Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.  
Quarta. Obligacions dels beneficiaris  
Els beneficiaris de les subvencions hauran de:  
1. Complir el següent calendari d'execució de les obres:  
a) Iniciar les activitats previstes en la sol·licitud una vegada aprovada la subvenció. Els treballs iniciats amb anterioritat no seran objecte de subvenció o, en qualsevol cas, se n'exclouran les parts executades.  
b) El termini màxim d'execució de les activitats es fixa fins el 15 de novembre de l'any per al que es sol·licita l'ajuda. No obstant l'anterior, la resolució d'adjudicació assenyalarà el termini d'execució, que podrà ser inferior, per a cada sol·licitud, amb l'aplicació, si s'escau, del que s'estipula en la base setena, punt 1.e. Igualment podrà concedir-se una pròrroga, per motius justificats, a petició de l'interessat.  
2. Estar al corrent de les obligacions tributàries i davant de la Seguretat Social.  
3. Trobar-se en la situació que legitima la concessió.  
4. Complir els requisits i les condicions que comporta la concessió o el gaudi de l'ajuda. L'incompliment en una part implicarà la pèrdua dels drets de les unitats no executades.  
5. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
6. Comunicar, en qualsevol moment de la vigència de l'expedient, altres ajudes publiques sol·licitades o concedides per al mateix projecte.  
7. Fer constar en tota la informació o documentació pròpia de l'activitat que aquesta està subvencionada per la Conselleria d'Agricultura i Medi Ambient.  
8. Permetran a la Conselleria d'Agricultura i Medi Ambient o a entitats nomenades per aquesta, el control de qualitat dels treballs realitzats i del material utilitzat.  
9. No tenir deutes pendents amb la Generalitat Valenciana.  
Cinquena. Procediment de pagament  
1. La subvenció es pagarà una vegada justificades les inversions segons la base sisena d'aquest annex i certificades les despeses per un tècnic competent de la secció forestal dels serveis territorials de la Conselleria d'Agricultura i Medi Ambient.  
2. Es podrà fer bestretes a les entitats locals, a petició seua, d'acord amb la normativa legal, una vegada concedida.  
Sisena. Justificació de les actuacions que es realitzaran  
S'estableixen com a normes específiques per a la justificació d'aquestes subvencions les següents:  
1. Una vegada efectuades les obres objecte de la subvenció, l'interessat haurà de comunicar-ho per escrit al servei territorial corresponent de la Conselleria d'Agricultura i Medi Ambient.  
2. Les inversions seran revisades i certificades per un tècnic competent dels serveis territorials de la conselleria d'Agricultura i Medi Ambient. Aquest requisit serà necessari per al cobrament de les ajudes per part del beneficiari.  
3. Per a les ajudes regulades per aquesta Ordre, la justificació de les inversions es realitzarà amb els següents criteris:  
a) Amb caràcter general, mitjançant la presentació de factures amb el seu justificant de pagament o document acreditatiu d'aquest, referent a totes les despeses efectuades d'acord amb el programa subvencionat.   
b) La despesa de la mà d'obra fixa o assalariada s'acreditarà documentalment mitjançant fotocòpia de la nòmina o factura signades pels treballadors. En cap cas pot ser objecte de subvenció l'IVA recuperable pel beneficiari.  
c) Posat cas de mà d'obra pròpia, entenent com a tal la del titular i la dels membres majors d'edat de la unitat familiar inclosos en la cartilla de la Seguretat Social o en la d'autònoms, s'acompanyarà un certificat del tècnic de la Conselleria de les despeses imputades. El preu unitari màxim justificable de la mà d'obra pròpia serà de 4.574 pessetes per jornal.  
d) Posat cas d'utilització de maquinària pròpia, un certificat del tècnic competent de la Conselleria de les despeses imputades a aquest concepte, acompanyat d'una fotocòpia compulsada del rebut de pagament de l'impost de circulació referit a l'últim període impositiu o, si no s'està subjecte a aquest impost, una còpia acarada d'un document acreditatiu de la propietat. El preu de la maquinària pròpia serà el següent:  
 Descripció del concepte  
Unitats Maquinària (sense mà d'obra) PTA/hora  
H Tractor rodes 31/70 C 2.000  
H Tractor rodes 71/100 CV 2.500  
H Tractor rodes 101/130 CV 3.000  
H Tractor bandes 31/70 CV 3.000  
H Tractor bandes 71/100 CV 3.750  
H Tractor bandes 101/130 CV 4.500  
H Motocultor 375  
H Remolc de capacitat 3 Tm 90  
H Remolc de capacitat 5 Tm 130  
H Remolc de capacitat 10 Tm 190  
H Motoserra 274  
H Motodesbrossadora 274  
H Aclotadora 587  
H Podadora 850  
H Plantadora 858  
Els preus assenyalats als apartats c i d podran actualitzar-se per Ordre de la conselleria d'Agricultura i Medi Ambient.  
e) Les entitats locals hauran de presentar un certificat del responsable de la intervenció de totes les despeses, afegint-li còpies autenticades dels documents suport (factures, nòmines,...) junt amb els justificants del seu pagament. Les certificacions d'obra es justificaran d'acord amb l'article 47.bis.1.d del text refós de la LHPGV.  
Si les obres han estat realitzades per l'administració, conformement a l'article 153 de la LCAP, s'acreditarà els costos i costes de l'execució.  
f) Posat cas d'utilitzar planta produïda pel mateix beneficiari de l'ajuda, certificació del tècnic competent dels serveis territorials de la Conselleria d'Agricultura i Medi Ambient, de les despeses imputades a aquest concepte.  
g) Els honoraris professionals de l'elaboració i el visat de projectes podran ser justificats com a part de la subvenció fins un total de 200.000 pessetes per projecte.  
Setena. Reintegrament de quantitats  
1. Conformement s'estableix en l'article 47.9 del text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de l'ajuda i l'anul·lació de les ajudes pendents de percebre després de la tramitació de l'expedient contradictori oportú, en els casos següents:  
a) incompliment de l'obligació de justificació;  
b) obtenir la subvenció sense reunir les condicions que s'hi requereixen;  
c) incompliment de la finalitat per a la qual la subvenció va ser concedida;  
d) incompliment de les condicions imposades als beneficiaris amb motiu de la concessió de la subvenció;  
e) l'incompliment de l'execució de les obres en els terminis.  
2. Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de dur a terme, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
Annex II  
Bases particulars per les quals es regula la convocatòria de subvencions destinades al foment i la potenciació de l'aprofitament de cultiu de plantes aromàtiques, medicinals i condimentàries.   
Primera. Beneficiaris  
Podran ser beneficiaris d'aquestes subvencions:  
- Propietaris de muntanyes de titularitat pública o privada, els titulars de dret d'ús i gaudi de qualsevol naturalesa sobre aquests.  
- Titulars d'explotacions agràries en l'àmbit forestal, siguen persones físiques o jurídiques, de dret privat o de dret públic.  
- Els propietaris de terrenys de titularitat privada podran autoritzar a les entitats locals la utilització dels seus terrenys per als fins prevists en aquest annex. Aquesta autorització permetrà a les entitats locals ser beneficiàries de les línies d'ajudes que s'hi estableixen.  
Segona. Àmbit d'aplicació  
1. Les ajudes destinades al foment i la potenciació de plantes aromàtiques, medicinals i condimentàries sols es concediran per a les superfícies que formen part d'àrees tallafocs, terrenys marginals rasos forestals, terrenys limítrofs a zones forestals, cultius abandonats o enclavats en masses forestals.  
2. La superfície mínima per a poder accedir a aquestes ajudes serà d'1 hectàrea contínua.  
Tercera. Objecte i actuacions que es realitzaran  
1. Les subvencions es destinaran al foment i la potenciació de l'aprofitament de plantes aromàtiques, medicinals i condimentàries.  
2. Seran objecte de les ajudes les plantacions d'espècies aromàtiques, medicinals i condimentàries, que compren: planta, preparació del terreny, plantació.  
Quarta. Quantia de les ajudes  
1. L'import màxim de les ajudes, expressat en percentatge de l'import de la inversió total, serà del 50 per cent de les actuacions assenyalades en la base tercera.  
2. L'import màxim de les inversions que poden ser objecte de l'ajuda prevista en la base tercera serà de 400.000 pessetes per hectàrea.  
Cinquena. Documentació  
A més de la documentació indicada en la base segona de l'annex 1, per a sol·licitar les ajudes per al cultiu de plantes aromàtiques, medicinals i condimentàries, serà necessària la documentació següent:  
- Per als treballs que s'han de realitzar, es presentarà una memòria valorada, que contindrà els apartats següents:  
a) Descripció de la finca amb la seua localització en el plànol 1:50.000, com també el plànol cadastral amb les parcel·les afectades o, si no n'hi ha, qualsevol altre que permeta identificar-les.  
b) Descripció dels treballs que es realitzaran: espècies que s'utilitzaran, nombre de plantes per hectàrea, mètode de preparació del sòl, i condicions climàtiques, de sòl i altitud sobre el nivell del mar de les parcel·les, pendent i orientació.  
c) Pressupost desglossat.  
d) Import de l'ajuda sol·licitada.  
- Quan l'import de la inversió dels treballs supere els deu milions de pessetes, i en tot cas, en les plantacions de més de 50 hectàrees, s'acompanyarà un projecte i el pressupost firmat per un tècnic competent i visat pel col·legi oficial.  
Sisena. Valoració  
Per a la concessió de l'ajuda es tindran en compte les prioritats següents:  
- Plantacions ubicades dins d'àrees tallafocs definides en el pla de prevenció d'incendis elaborat per la Conselleria d'Agricultura i Medi Ambient o aprovat per aquesta, si haguera estat elaborat per una altra entitat o organisme.  
- Sol·licituds de cooperatives de primer grau.  
- Sol·licituds que agrupen diversos propietaris en superfícies limítrofes.  
Setena. Obligacions dels beneficiaris  
Els beneficiaris de les subvencions, a més de complir allò que fa referència a la base quarta de l'annex 1, hauran de complir les condicions tècniques següents en les inversions:  
1. La densitat òptima de plantació haurà de ser de 3.665-0.166 plantes per hectàrea, excepte per al Thymus vulgaris (timó), que serà de 88.929-04.388 plantes per hectàrea.  
2. Les plantes utilitzades en aquestes plantacions seran d'un any d'edat i hauran de complir les condicions de qualitat de planta que s'especifiquen.  
3. La Conselleria d'Agricultura i Medi Ambient primarà que la llavor utilitzada en la producció de les plantes que s'hagen d'utilitzar, objecte d'aquesta subvenció, tinga el certificat de procedència.  
4. Les espècies que s'utilitzaran en les plantacions d'espècies aromàtiques, medicinals i condimentàries, objecte d'aquesta subvenció, seran les següents:   
- Família de les buxàcies: Buxus sempervirens L. (boix).  
- Família de les compostes: Achillea millefolium L. (milfulles), Artemisia absinthium L. (donzell), Artemisia dracunculus L. (estragó), Artemisia vulgaris L. (artemísia), Calendula officinalis L. (calèndula), Centaurea cyanus L. (centàurea), Jasonia glutinosa L. (te de roca), Matricaria chamomilla L. (camamil·la).   
- Família de les cistàcies: Helianthemum marifolium L. (setge).  
- Família de les crassulàcies: Sedum acre L. (crespinell groc).  
- Família de les equisetàcies: Equisetum arvense L. (aspreta).  
- Família de les gutíferes: Hypericum ericoides L. (cor de roca), Hypericum perforatum L. (hipèric).  
- Família de les lamiaceae: Hyssopus officinalis L. (hisop).  
- Família de les labiades: Lavandula angustifolia Mill. (espígol ver), Lavandula angustifolia x latifolia Mill. (lavandín), Lavandula dentata Mill. (espígol dentat), Lavandula latifolia Mill. (espígol), Lavandula stoechas Mill. (tomaní), Melissa officinalis L. (melissa), Mentha aquatica L. (menta d'aigua), Mentha x piperita L. (menta pebrera), Mentha pulegium L. (poliol), Micromeria fruticosa L. (poliol), Ocimum basilicum L. (alfàbega), Origanum majorana L. (marduix), Origanum vulgare L. (orenga), Rosmarinus officinalis L. (romaní), Salvia lavandulifolia L. (sàlvia), Salvia officinalis L. (sàlvia), Salvia sclarea L. (sàlvia romana), Santolina chamaecyparissus L. (espernellac), Satureja hortensis L. (sajolida de jardí), Satureja montana L. (sajolida de bosc), Sideritis angustifolia Lag. (cua de gat), Thymus mastichina L. (moraduix bord), Thymus piperella L. (pebrella), Thymus vulgaris L. (timó).  
- Família de les malvàcies: Alcea rosea L. (malva reial).  
- Família de les plantaginàcies: Plantago lanceolata (plantatge lanceolat).  
- Família de les primulàcies: Coris monspeliensis L. (timó bord).  
- Família de les rutàcies: Ruta graveolens L. (ruda).  
- Família de les escrofulariàcies: Verbascum densiflorum Bertol. (trepó).  
- Família de les umbel·líferes: Anethum graveolens (anet), Coriandrum sativum L. (coriandre), Cuminun cyminum L. (comí), Foeniculum vulgare Mill. (fenoll), Petroselinum crispum Miu. (julivert), Pimpinella anisum L. (matafaluga).  
- Família de les valerianàcies: Valeriana officinalis L. (valeriana).  
- Família de les verbenàcies: Lippia citriodora Ort. (marialluïsa).  
Annex III  
Bases particulars per les quals es regula la convocatòria de subvencions destinades a potenciar i fomentar l'aprofitament de la tòfona negra (Tuber melanosporum).   
Primera. Beneficiaris  
1. Podran ser beneficiaris d'aquestes subvencions:  
- Propietaris de muntanyes de titularitat pública o privada, els titulars de dret d'ús i gaudi de qualsevol naturalesa sobre aquests.  
- Titulars d'explotacions agràries en l'àmbit forestal, siguen persones físiques o jurídiques, de dret privat o de dret públic.  
- Els propietaris de terrenys de titularitat privada podran autoritzar a les entitats locals la utilització dels seus terrenys per als fins prevists en aquest annex. Aquesta autorització permetrà a les entitats locals ser beneficiàries de les línies d'ajudes que s'hi estableixen.  
Segona. Àmbit d'aplicació  
1. Les ajudes destinades al foment i la potenciació de l'aprofitament de la tòfona negra (Tuber melanosporum) sols es concediran per a les superfícies que formen part d'àrees tallafocs, terrenys marginals rasos forestals, terrenys limítrofs amb zones forestals, cultius abandonats o enclavats en masses forestals.  
2. Sols es concedirà subvenció a les explotacions tofoneres en els termes municipals següents, per les seues característiques climàtiques i edafològiques:  
a) Castelló: Atzeneta del Maestrat, Albocàsser, Ares del Maestre, la Pobla de Benifassà, Barraques, Bejis, Benafer, Benafigos, Cortes de Arenoso, Culla, Benassal, Castell de Cabres, Castellfort, Catí, Caudiel, Cinctorres, Pina de Montalgrao, Portell de Morella, Xert, Xodos, Forcall, Fuente la Reina, Herbers, Lucena del Cid, La Mata, Montan, Morella, Olocau del Rey, Puebla de Arenoso, Todolella, El Toro, La Torre d'en Besora, Vallibona, Villafranca del Cid, Villahermosa del Río, Villanueva de Viver, Villores, Vistabella del Maestrat, Sorita del Maestrat, Zucaina.  
b) València: Alcubles, Alpuente, Andilla, Casas Altas, Casas Bajas, Xelva, Domenyo, La Iesa, Loriguilla, Requena i Utiel.  
Tercera. Objecte i actuacions que es realitzaran  
1. Les subvencions es destinaran al foment i la potenciació de l'aprofitament de la tòfona negra (Tuber melanosporum).  
2. Seran objecte d'ajuda les actuacions següents:  
a) Plantació nova d'explotacions tofoneres.  
b) Manteniment d'explotacions tofoneres ja existents i tofoneres naturals, consistent en la realització de cultius del sòl, desbrossaments, aclarides i esporgades.   
c) Construcció de dipòsits d'aigua destinats al reg de les plantacions tofoneres.  
d) Instal·lació de reg mitjançant el sistema d'aspersió en les plantacions tofoneres.  
e) Construcció de tancament de l'explotació tofonera.  
Quarta. Quanties de les ajudes  
1. L'import màxim de l'ajuda, expressat en percentatge de l'import de la inversió total, serà del 50% de les actuacions assenyalades en la base segona.  
2. Els imports màxims de les inversions que poden ser objecte de les ajudes previstes en aquest annex seran les següents:  
- Per a la plantació d'explotacions tofoneres, 250.000 pessetes per hectàrea.  
- Per al manteniment d'explotacions tofoneres existents i tofoneres naturals, 50.000 pessetes per hectàrea.  
- Per a la construcció de dipòsits d'aigua destinats al reg de les plantacions tofoneres, 800.000 pessetes per unitat. Per a tenir opció a aquesta ajuda serà necessària una superfície mínima d'una hectàrea.  
- Per a la instal·lació de reg mitjançant el sistema d'aspersió en les plantacions tofoneres, 400.000 pessetes per hectàrea.  
- Per a la construcció de tancaments de l'explotació tofonera, 2.000 pessetes per metre lineal.  
Cinquena. Documentació  
A més de la documentació indicada en la base 2 de l'annex 1, per a sol·licitar les ajudes per a l'aprofitament tofoner, serà necessària la documentació següent:  
- Per als treballs que s'han de realitzar, es presentarà una memòria valorada, que contindrà els apartats següents:  
- Descripció de la finca amb la seua localització en el plànol 1:50.000, i el plànol cadastral amb les parcel·les afectades o, si no n'hi ha, qualsevol altre que permeta identificar-les.  
- Descripció dels treballs que es realitzaran.  
- Pressupost desglossat.  
- Import de l'ajuda sol·licitada.  
- En els treballs de plantació, nombre de plantes per hectàrea, mètode de preparació del sòl, i les condicions climàtiques, de sòl i altitud sobre el nivell del mar de les parcel·les, pendent i orientació.  
- En la construcció de dipòsits d'aigua destinats al reg de les plantacions tofoneres, s'especificarà el volum, la forma, les dimensions, els materials de construcció i un plànol de detall del dipòsit.  
- En la instal·lació de reg mitjançant el sistema d'aspersió en les plantacions tofoneres, es presentarà el projecte del sistema de reg concret per a la parcel·la, amb especificació dels metres i el tipus de canonada, el tipus i el nombre d'aspersors, etc.  
- En la construcció de tancaments de l'explotació tofonera, s'especificaran les característiques d'aquest, el tipus de material, etc.  
- Quan l'import de la inversió dels treballs supere els deu milions de pessetes, i en tot cas, en les plantacions de més de 50 hectàrees, s'acompanyarà un projecte i el pressupost firmat per un tècnic competent i visat pel col·legi oficial.  
Sisena. Valoració  
Per a la concessió de l'ajuda es tindran en compte les prioritats següents:  
- Plantacions ubicades dins d'àrees tallafocs definides en el pla de prevenció d'incendis elaborat per la Conselleria d'Agricultura i Medi Ambient, o aprovat per aquesta si haguera estat elaborat per una altra entitat o organisme.  
- Sol·licituds que agrupen cooperatives de primer grau.  
- Sol·licituds que agrupen diversos propietaris, en superfícies limítrofes.  
Setena. Obligacions dels beneficiaris  
Els beneficiaris de les subvencions, a més de complir allò que fa referència a la base 4 de l'annex 1, hauran de complir les condicions tècniques de la inversió següents:  
1. L'espècie que s'utilitzarà en les plantacions tofoneres serà Quercus ilex (alzina), Quercus coccifera (garric) i Corylus avellana (avellaner) inoculada en el sistema radicular amb Tuber melanosporum (tòfona negra) de dos anys d'edat, que haurà de complir les condicions de qualitat de la planta que s'especifiquen en la normativa tècnica.  
2. La Conselleria d'Agricultura i Medi Ambient exigirà que la planta utilitzada en aquesta subvenció tinga sempre el certificat de procedència.  
3. Els llocs per als qual se sol·licite la subvenció objecte d'aquest annex hauran de complir les característiques ecològiques que s'especifiquen en la normativa tècnica.  
4. El marc de plantació serà de 8 x 8 metres i es respectaran distàncies d'uns 4 metres al límit dels camps de cultiu limítrofs de distinta titularitat del sol·licitant d'aquesta subvenció.  
5. Els dipòsits d'aigua destinats al reg de les plantacions tofoneres objecte d'aquesta subvenció seran com a mínim de 200 metres cúbics.  
6. Els tancaments hauran de complir el que s'estableix en la Resolució de 29 de març de 1993, de la Direcció General de Conservació del Medi Natural, en la qual s'estableixen els criteris que defineixen les condicions que han de complir els tancaments cinegètics i les característiques que s'especifiquen en la normativa tècnica inclosa en la sol·licitud.  
7. La Conselleria d'Agricultura i Medi Ambient o l'entitat delegada, una vegada finalitzada la plantació, podrà prendre, a l'atzar, fins un màxim de tres plantes de la plantació subvencionada, a fi de comprovar-ne la correcta inoculació, sense que el beneficiari puga negar-se i sense dret a cap indemnització. La presència d'alguna planta sense inocular podrà suposar la pèrdua parcial o total de la subvenció obtinguda per a aquest predi.  
Annex IV  
Bases particulars per les quals es regula la convocatòria de subvencions destinades al foment i la potenciació dels aprofitaments apícoles en l'àmbit forestal.  
Primera. Beneficiaris  
Podran ser beneficiaris d'aquestes subvencions els titulars d'explotacions apícoles que es troben enclavades dins de masses forestals.  
Segona. Objecte i actuacions que es realitzaran  
1. Les subvencions es destinaran al foment i la potenciació dels aprofitaments apícoles en l'àmbit forestal.  
2. Seran objecte d'ajuda les actuacions següents:  
a) creació o millora d'assentaments apícoles;  
b) millora de pista d'accés;  
c) col·locació de cartells senyalitzadors de la presència d'un abeller, amb identificació del propietari;  
Tercera. Quantia de les ajudes  
1. L'import màxim de les ajudes, expressat en percentatge de l'import de la inversió màxima total, serà del 50 per cent de les actuacions assenyalades en la base 2 d'aquest annex. Se subvencionarà un mínim de 100 caixes i un màxim de 700 caixes.  
2. Els imports màxims de les inversions que poden ser objecte de les ajudes previstes en aquest annex seran els següents:  
- Per a la creació o millora d'assentaments apícoles, 30.000 pessetes per assentament. Se subvencionarà un màxim de set assentaments per sol·licitant.  
- Per a condicionament de pista d'accés des del camí principal fins l'assentament, 200 pessetes per metre lineal.  
- Per a la col·locació de cartells senyalitzadors de presència d'abeller amb identificació del propietari, 10.000 pessetes per assentament. Se subvencionarà un cartell per assentament.  
Quarta. Documentació  
A més de la documentació indicada en la base 5 de l'annex 1, per a sol·licitar les ajudes per a l'aprofitament apícola, serà necessària la documentació següent:  
a) Acreditació de la titularitat de l'explotació apícola.  
- Justificant d'estar inscrit en el Registre d'Explotacions Apícoles de la Comunitat Valenciana.  
- Cartilla ramadera corresponent, d'acord amb la Llei d'Epizoòties, de 20 de desembre de 1952, i reglament que la desplega, de 4 de febrer de 1955.  
- Certificat apícola oficial.  
b) Per als treballs que es realitzaran, es presentarà una memòria valorada, que contindrà els apartats següents:  
- Localització de l'assentament en el plànol 1:50.000, com també el plànol cadastral amb les parcel·les afectades o, si no n'hi ha, qualsevol altre que permeta identificar-les.  
- Descripció dels treballs que es realitzaran.  
- Pressupost desglossat.  
- Import de l'ajuda sol·licitada.  
Cinquena. Valoració  
Per a la concessió de l'ajuda tindrà prioritat pertànyer a una associació o agrupació d'apicultors.  
Sisena. Obligacions dels beneficiaris  
Els beneficiaris de les subvencions, a més de complir allò que fa referència a la base 4 de l'annex 1, hauran de complir les condicions tècniques següents en les inversions:  
1. Complir allò que s'expressa en el Decret 12/1987, de 2 de febrer, del Consell de la Generalitat Valenciana, pel qual es regula i s'ordena l'activitat apícola en la Comunitat Valenciana.  
2. Els assentaments objecte de subvenció seran de 200 metres quadrats, desbrossats al cent per cent.  
3. El condicionament de la pista d'entrada a l'assentament consistirà en l'allisada i l'aplanament de la pista de 2,5 metres lineals d'ample com a màxim des del camí principal fins l'assentament, de longitud màxima de 500 metres lineals.  
4. Cada assentament objecte de la subvenció haurà de tenir un mínim de 100 caixes.  
5. Els cartells senyalitzadors de presència d'abeller i identificació del propietari seran metàl·lics, amb dimensions de 35 x 20 centímetres, en els quals figuraran les paraules "atenció, abelles", amb el número de registre d'identificació. Se situaran de manera visible, sobre pals metàl·lics d'1,5 metres d'alçària i a 20 metres de l'abeller.  
6. Els beneficiaris d'aquestes ajudes hauran de mantenir instal·lats els ruscs, com a mínim, el temps següent:  
- De l'1 de novembre al 29 de febrer:  
Alacant: Alt Vinalopó.  
Castelló: Alt Maestrat, els Ports, Alt Palància, Alt Millars  
.  
València: Utiel-Requena, Racó d'Ademús, Vall d'Aiora, els Serrans.   
- De l'1 d'octubre al 31 de gener: la resta de comarques.  
Annex V  
Bases particulars per les quals es regula la convocatòria de subvencions destinades al foment i la potenciació de l'execució de projectes d'aprofitament energètic de biomassa, fonamentalment de residus forestals.  
Primera. Beneficiaris  
Podran ser beneficiaris d'aquestes subvencions:  
- Empreses agroforestals de primera transformació.  
- Altres empreses o associacions.  
- Els propietaris de terrenys de titularitat privada podran autoritzar a les entitats locals la utilització dels seus terrenys per als fins prevists en aquest annex. Aquesta autorització permetrà a les entitats locals ser beneficiàries de les línies d'ajudes que s'hi estableixen.  
Segona. Objecte i actuacions que es realitzaran  
1. Les subvencions es destinaran al foment i la potenciació de l'execució de projectes d'aprofitament energètic de biomassa, fonamentalment de residus forestals en l'àmbit forestal.  
2. Seran objecte de les ajudes la transformació fonamentalment de restes forestals en productes d'ús energètic.  
Tercera. Quantia de les ajudes  
1. L'import màxim de les ajudes serà d'un milió de pessetes per projecte, depenent de la qualitat del projecte presentat.  
2. La redacció del projecte es pot incloure en la subvenció amb un valor de fins 200.000 pessetes per projecte.  
Quarta. Documentació  
A més de la documentació indicada en la base segona de l'annex 1, per a sol·licitar les ajudes per al foment i la potenciació de l'execució de projectes d'aprofitament energètic de biomassa, fonamentalment de residus forestals en l'àmbit forestal, serà necessària la presentació d'un projecte que constarà de:  
a) memòria  
b) plec de condicions tècniques  
c) pressupost desglossat  
d) estudi econòmic d'optimació  
e) import de l'ajuda sol·licitada.  
- Quan l'import de la inversió dels treballs supere els deu milions de pessetes, i en tot cas, en les plantacions de més de 50 hectàrees, s'acompanyarà un projecte i el pressupost firmat per un tècnic competent i visat pel col·legi oficial.  
Cinquena. Valoració  
Per a la concessió de l'ajuda es tindran en compte els criteris de valoració següents:  
- Projectes d'aprofitament energètic de biomassa, fonamentalment de residus forestals en l'àmbit forestal, ubicats dins d'àrees tallafocs definides en el pla de prevenció d'incendis elaborat per la Conselleria d'Agricultura i Medi Ambient, o aprovat per aquesta si haguera estat elaborat per una altra entitat o organisme.  
- Projectes d'aprofitament energètic de biomassa, fonamentalment de residus forestals en l'àmbit forestal, que suposen l'eliminació de restes de tales i tractaments silvícoles.  
Annex VI  
Model d'instància